Document ID: 31975R1625

31975R1625
L 165/1
SLUŽBENI LIST EUROPSKE UNIJE
26.06.1975.
UREDBA VIJEĆA (EEZ) br. 1625/75
od 26. lipnja 1975.
o zaštitnim mjerama koje su predviđene Sporazumom između Europske ekonomske zajednice i Države Izrael
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 43. i 113.,
uzimajući u obzir prijedlog Komisije,
uzimajući u obzir mišljenje Skupštine (1),
budući da je 11. svibnja 1975. potpisan sporazum (2) između Europske ekonomske zajednice i Države Izrael, dalje u tekstu „Sporazum”;
budući da bi radi provedbe zaštitnih klauzula i mjera predostrožnosti koje su predviđene u člancima 12. do 16. i članku 25. Sporazuma trebalo utvrditi detaljna pravila za primjenu uredaba Zajednice, osobito Uredbe Vijeća (EEZ) br. 1439/74 (3) od 4. lipnja 1974. o zajedničkim pravilima uvoza i Uredbe Vijeća (EEZ) br. 459/68 (4) od 5. travnja 1968. o zaštiti od dampinga ili dodjele premija ili subvencija od strane zemalja koje nisu članice Europske ekonomske zajednice, kako je zadnje izmijenjena Uredbom (EEZ) br. 2011/73 (5),
DONIJELO JE OVU UREDBU:
Članak 1.
U slučajevima iz prakse na temelju kojih bi Zajednica mogla opravdano primijeniti mjere predviđene člankom 12. Sporazuma i slučajevima iz prakse na temelju kojih bi se na Zajednicu mogle primijeniti zaštitne mjere na temelju članka 16. Sporazuma, Komisija odlučuje, ne dovodeći u pitanje članak 2. ove Uredbe i nakon razmatranja slučaja na vlastitu inicijativu ili na zahtjev države članice, jesu li navedene prakse u skladu sa Sporazumom.
Prema potrebi, Vijeće može, pod uvjetima utvrđenima u člancima 12. i 16. Sporazuma, donijeti odgovarajuće mjere u skladu s postupkom i detaljnim pravilima koja su utvrđena Uredbom (EEZ) br. 1439/74, a osobito njezinim člankom 13. stavcima 2. i 3., ne dovodeći u pitanje odredbe članka 2. ove Uredbe.
Članak 2.
U slučaju dampinga ili državne potpore na temelju kojih bi Zajednica mogla opravdano primijeniti mjere predviđene člankom 12. i 14. Sporazuma, o uvođenju antidampinških ili kompenzacijskih carina odlučuje se u skladu s postupkom i detaljnim pravilima utvrđenima Uredbom (EEZ) br. 459/68.
Članak 3.
U slučajevima prakse na temelju kojih bi Zajednica mogla opravdano primijeniti mjere predviđene člancima 13., 15. i 25. Sporazuma, Vijeće može donijeti odgovarajuće zaštitne mjere pod uvjetima koji su utvrđeni navedenim člancima u skladu s postupkom i detaljnim pravilima utvrđenima Uredbom (EEZ) br. 1439/74, a osobito njezinim člankom 13. stavcima 2. i 3.
U žurnim slučajevima i pod uvjetima utvrđenima u člancima 13. i 15. Sporazuma:
-
Komisija može donijeti odgovarajuće zaštitne mjere u skladu s postupkom i detaljnim pravilima utvrđenim u Uredbi (EEZ) br. 1439/74, a osobito njezinim člankom 12. stavcima 2. i 3.,
-
svaka država članica može privremeno uvesti zaštitne mjere utvrđene u članku 14. stavku 1. gore navedene Uredbe prema stavcima od 2. do 4. navedenog članka.
Članak 4.
1. Ova Uredba ne isključuje primjenu uredbi kojima se utvrđuje zajedničko uređenje poljoprivrednih tržišta ili administrativnih odredbi Zajednice ili nacionalnih administrativnih odredbi koje proizlaze iz njih, ili posebnih uredbi koje su donesene na temelju članka 235. Ugovora za prerađene poljoprivredne proizvode; ova se Uredba provodi kao dopuna tim instrumentima.
2. Međutim, članak 3. stavak 2. druga alineja ne primjenjuje se na proizvode koje obuhvaćaju navedene uredbe.
Članak 5.
Komisija obavješćuje Zajednički odbor kako je predviđeno člankom 16. Sporazuma.
Članak 6.
Ova Uredba stupa na snagu 1. srpnja 1975.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 26. lipnja 1975.

Labels: 4
5
3
6
18
15